**Pályázati felhívás**

**a Kiskunhalas, 4807/1/A/7 hrsz. ingatlan**

**Bérbeadás útján történő hasznosítására**

A Hajléktalanokért Közalapítvány,

mint a Kiskunhalas, 4807/1/A/7 hrsz. ingatlan vagyonkezelője

**egyfordulós nyilvános pályázatot**

hirdet, a Magyar Állam tulajdonában és a Hajléktalanokért Közalapítvány vagyonkezelésében álló Kiskunhalas 4807/1/A/7 helyrajzi számú ingatlan

**bérbeadás útján történő hasznosítására.**

Az eljárás formája – az állami vagyonról szóló 2007. évi CVI. törvény, valamint az állami vagyonnal való gazdálkodásáról szóló 254/2007. (X.4) Korm. rendelet alapján lefolytatásra kerülő – nyílt pályázat, tehát minden – jelen felhívásban megjelölt feltételeknek megfelelő – pályázó benyújthat ajánlatot.

**1. Az ajánlatkérő adatai**

Név: Hajléktalanokért Közalapítvány

Székhely: 1067 Budapest, Szobi utca 3.

Képviselő: Varga Péter igazgató

Bankszámlaszám: 11786001-20034340

Adószám: 18018521-1-42

Telefonszám: +361-261-7704

E-mail: kozalapitvany@hajlektalanokert.hu

**2. A pályázat tárgya**

**Kiskunhalas, belterület 4807/A/7 hrsz. ingatlan 129/162 tulajdoni hányada**

**Címe: 6400 Kiskuhalas, Kossuth Lajos u. 29.**

Alapterülete: 129 nm

Az ingatlan további alapadatai:

Felújított belterületi ingatlan, téglaépület, társasházon belüli önálló ingatlanrész, 3 irodahelyiséggel, vizesblokkal.

**3. A pályázók köre**

Pályázatot nyújthat be olyan jogi személy vagy jogi személyiség nélküli gazdálkodó szervezet, amely a Nemzeti vagyonról szóló 2011. évi CXCVI. törvény 3. § (1) bek. 1. pontja szerint átlátható szervezetnek minősül, kivéve, ha

1. csőd- vagy felszámolási eljárás, végelszámolás, önkormányzati adósságrendezési eljárás alatt áll;
2. tevékenységét felfüggesztette vagy akinek tevékenységét felfüggesztették;
3. az adózás rendjéről szóló törvény szerinti, hatvan napnál régebben lejárt esedékességű köztartozással rendelkezik
4. az alábbi bűncselekmények elkövetése miatt büntetett előéletű:

da) a 2013. június 30-ig hatályban volt, a Büntető Törvénykönyvről szóló 1978. évi IV. törvény XV. fejezet VI. címében meghatározott közélet tisztasága elleni vagy XVII. fejezetében meghatározott gazdasági bűncselekmény,

db) a Büntető Törvénykönyvről szóló 2012. évi C. törvény XXVII. Fejezetében meghatározott korrupciós bűncselekmény, XXXVIII. Fejezetében meghatározott pénz- és bélyegforgalom biztonsága elleni bűncselekmény, XXXIX. Fejezetében meghatározott költségvetést károsító bűncselekmény, XL. Fejezetében meghatározott pénzmosás, XLI. Fejezetében meghatározott gazdálkodás rendjét sértő bűncselekmény, XLII. Fejezetében meghatározott fogyasztók érdekeit és a gazdasági verseny tisztaságát sértő bűncselekmény vagy XLIII. Fejezetében meghatározott tiltott adatszerzés és az információs rendszer elleni bűncselekmény;

1. gazdálkodó szervezetben vagy gazdasági társaságban vezető tisztség betöltését kizáró foglalkozástól eltiltás hatálya alatt áll, illetve akinek tevékenységét a jogi személlyel szemben alkalmazható büntetőjogi intézkedésekről szóló 2001. évi CIV. törvény 5. § (2) bekezdése alapján a bíróság jogerős ítéletében korlátozta;
2. állami vagyon hasznosítására irányuló korábbi – három évnél nem régebben lezárult – eljárásban hamis adatot szolgáltatott, és ezért az eljárásból kizárták.

A bérleti szerződés megkötését megelőzően a pályázó azt a tényt, hogy vele szemben nem áll fenn a d)pontban meghatározott kizáró ok, hatósági bizonyítvánnyal köteles igazolni. Amennyiben ezen kötelezettségének nem tesz eleget, vele a szerződés nem köthető meg.

**A pályázónak jelen pályázathoz csatolni kell azon nyilatkozatát, amely szerint a Nemzeti vagyonról szóló 2011. évi CXCVI. törvény 3. § (1) bek. 1. pontja szerint átlátható szervezetnek minősül.**

**4. A hasznosítás módja**

Az ingatlan hasznosítására a Hajléktalanokért Közalapítvány 1 év határozott időtartamra bérleti szerződést köt a nyertes pályázóval. Az ingatlan iroda funkció ellátására alkalmas, irodaként hasznosítható elsődlegesen szociális és karitatív feladatokat ellátó szervezetek számára.

A szerződést a Hajléktalanokért Közalapítvány kártalanítás nélkül és azonnali hatállyal felmondhatja, ha a hasznosításban részt vevő bármely – a hasznosítóval közvetlen vagy közvetett módon jogviszonyban álló harmadik fél – a szerződés megkötését követően beállott körülmény folytán már nem minősül átlátható szervezetnek. Amennyiben a szerződés megkötését követően merül fel a 3. d) pont szerinti kizáró ok, a Hajléktalanokért Közalapítvány jogosult a szerződést azonnali hatállyal felmondani.

A pályázónak a megkötendő szerződésben vállalnia kell, hogy

a) a szerződésben előírt beszámolási, nyilvántartási, adatszolgáltatási, ellenőrzés-tűrési kötelezettségeket teljesíti,

b) az átengedett nemzeti vagyont a szerződési előírásoknak és a tulajdonosi rendelkezéseknek, valamint a meghatározott hasznosítási célnak megfelelően használja,

c) a hasznosításban – a pályázóval közvetlen vagy közvetett módon jogviszonyban álló harmadik félként – kizárólag természetes személyek vagy átlátható szervezetek vesznek részt.

**5. Bérleti díj**

Az ingatlanért fizetendő bérleti díj irányösszege 70.000,- Ft (TAM). A bérleti díj a bérleti szerződésben meghatározottak szerint havonta előre esedékes, legkésőbb a tárgyhó 10. napjáig. A bérleti díj évente minimum a KSH által közölt hivatalos inflációs rátának megfelelően módosul, és bérbeadó és a bérlő évente felülvizsgálják a bérleti díjat. A bérleti díj nem foglalja magában az üzemeltetéssel járó rezsiköltségeket (víz, villany, stb.) valamint a közös költséget. Ezek megfizetési a bérlő kötelezettsége.

**6. A pályázat beadása**

A pályázatot az alábbi postacímre kell küldeni: Hajléktalanokért Közalapítvány 1380 Budapest, Pf. 1155. A pályázatot postai úton kell beküldeni. A borítékra rá kell írni: „Kiskunhalas, Kossuth u. 29. pályázat. Határidő előtt nem bontható.”

A pályázatot 2 példányban magyar nyelven, minden oldalát a pályázó által cégszerűen aláírva és sorozatos sorszámozással ellátva, példányonként összefűzve postai úton kell megküldeni, cégjelzés vagy egyéb megjelölés nélkül, zárt csomagolásban.

A pályázatnak tartalmaznia kell a következőket:

Név:

Székhely:

Képviselő:

Bankszámlaszám:

Adószám:

Kapcsolattartó:

Telefonszám:

E-mail:

Az ajánlatban röviden be kell mutatni az ingatlanban végezni tervezett tevékenységet, és az ajánlott havi bérleti díjat, valamint csatolni szükséges jelen felhívás 3. pontjában hivatkozott nyilatkozatot

**A pályázatok beérkezésnek határideje**: 2020. július 22.

**7. A pályázat elbírálása**

A pályázatokat a Hajléktalanokért Közalapítvány a beérkezéstől számított 5 munkanapon belül elbírálja, az eredményt legkésőbb az elbírálást követő 8. napig írásban közli a pályázókkal, valamint hivatalos honlapján (www.hajlekot.hu) valamint országos és helyi médiában közzéteszi.

**8. Értékelési szempont**

A pályázatok elbírálása során a Hajléktalanokért Közalapítvány két értékelési szempontot vesz figyelembe: az ajánlott bérleti díj összegét és az ingatlanban tervezett tevékenység célját, amelynek keretében előnyt élveznek a szociális tevékenységet ellátó, ezen belül a hajléktalan-ellátással és kapcsolódó közfeladatok ellátásával foglalkozó szervezetek.

**9. Érvényességi feltételek**

Az ajánlat érvényes, ha legalább az alábbiakat tartalmazza:

- a pályázó megjelölése (jogi személyek és jogi személyiség nélküli gazdálkodó szervezetek esetén a létesítő okiratot és a pályázat aláírójának képviseleti jogosultságát igazoló dokumentumot másolatban csatolni kell, egyéni vállalkozó esetén a vállalkozói igazolvány másolatát),

- a pályázó nyilatkozata jelen pályázati felhívásban foglalt feltételek elfogadásáról,

- nyilatkozat arról, hogy a pályázóval szemben nem állnak fenn a 3. pontban megjelölt kizáró okok (a d) pontban meghatározott kizáró ok fenn nem állásáról legkésőbb a bérleti szerződés megkötését megelőző napon hatósági bizonyítványt kell csatolni!),

- ajánlott bérleti díj összege,

- az ingatlanban végezni tervezett tevékenység

A Hajléktanokért Közalapítvány a pályázati eljárást indoklás megadásával, a szerződéskötés időpontjáig érvénytelenné nyilváníthatja. A Hajléktalanokért Közalapítvány fenntartja magának azon jogát, hogy a nyertes ajánlattevő visszalépése vagy a szerződéskötés meghiúsulása esetén a pályázat soron következő helyezettjével köt szerződést.

Amennyiben a pályázó vagy az érdekkörébe tartozó más személy a pályázat titkosságát megsérti (12. pont), a Hajléktalanokért Közalapítvány az ajánlatot érvénytelennek nyilváníthatja.

**10. Információ és helyszíni szemle**

Az ingatlan megtekintéshez előzetes időpont egyeztetése szükséges: Horváth-Takács Bernadett, +36-70-336-3096 vagy horvath-takacs.bernadett@hajlektalanokert.hu

További információt írásban a következő e-mail címen lehet kérni: varga.peter@hajlektalanokert.hu

**11. Szerződéskötés**

Eredményes eljárás esetén a nyertes ajánlattevővel a szerződés megkötésére tervezetten 2020. szeptember 1. napján kerül sor.

**12. Titoktartási kötelezettség**

A pályázó a szerződéskötésig köteles titokban tartani ajánlata tartalmát, köteles továbbá a pályázati eljárás befejezését követően is bizalmasan kezelni a Hajéktalanokért Közalapítvány által a rendelkezésére bocsátott minden tényt, információt, adatot, azokról harmadik személynek tájékoztatást nem adhat. Amennyiben a pályázó vagy az érdekkörébe tartozó más személy a pályázat titkosságát megsértette, a Hajléktalanokért Közalapítvány az ajánlatot érvénytelennek nyilváníthatja.

A Hajléktalanokért Közalapítvány a pályázók számát a pályázatok bontásáig, az ajánlatok tartalmát a döntéshozatalig titkosan kezeli, arról felvilágosítást sem kívülállóknak, sem a pályázaton részt vevőknek nem ad.